Poliţiştii secţiei 2 din municipiul Bacău au salvat viaţa unui bărbat care, joi seara, a încercat să se sinucidă tăindu-şi gâtul, a informat Inspectoratul de Poliţie Judeţean (IPJ), potrivit Agerpres.
"Poliţiştii au fost sesizaţi de o femeie de 66 de ani din municipiu despre faptul că fiul său în vârstă de 41 ani şi-ar fi provocat leziuni în zona gâtului.
Poliţiştii s-au deplasat de urgenţă la domiciliul celui în cauză, unde l-au identificat pe bărbat în holul locuinţei, acesta prezentând o rană în zona gâtului şi sângerând abundent.
Colegii noştri au acţionat rapid şi i-au acordat primul ajutor, oprind sângerarea", a declarat vineri purtătorul de cuvânt al IPJ Bacău, comisarul Cătălina Păduraru.
Potrivit sursei citate, intervenţia poliţiştilor a fost crucială pentru salvarea vieţii bărbatului.
Bărbatul a fost transport la spital pentru acordarea îngrijirilor medicale.